**Аралдьыйыы сценарийа “ Таҥха үтүө киэһэтэ”**

***Охотина Анна Гаврильевна***

*воспитатель*

*МБДОУ ЦРР № 2 “Теремок”*

*с. Верхневилюйск Верхневилюйский улус*

*Республика Саха (Якутия)*

Саал иһэ киэргэтиллибит. Ортоку истиэнэҕэ” Таҥха үтүө киэһэтэ” диэн суруллубут. О5олор ,ыытааччы , ыалдьыттар сахалыы таҥныбыттар.

**Сыала:** Таҥха киэһэтигэр олоҥхо тылын – өһүн туттан, оҕоҕо төрөөбүт культуратын, сиэргэ – майгыга иитии-үөрэтии, өс хоһооно норуот үйэлэргэ муспут муудараһын билиһиннэрии,үөрэтии.

**Соруктара**:

1.Саха оҕотун өс хоһоонноругар үөрэтии уонна иитии көдьүүстээҕин билиһиннэрии.

2.Орто туруу дойдуга, дьоҥҥо –сэргэҕэ сиэрдээх буоларга , аһыныгас,амарах буоларга , үтүө санааҕа угуйуу.

3.Саастаах киһиэхэ ,айылҕаҕа,кыылларга ытыктабыллаах сыһыаны үөрэтии.

**Туттуллар мал- сал**: Сахалыы иһит- хомуос, олбохтор, кыыллар мааскалара, сүллүкүүн.

Ыытааччы: Үтүө мааны күнүнэн кыракый оҕолорбут, төрөппүттэр, ыалдьыттар.

Ый курдук кулгааххытынан болҕойон истиҥ, төп төгүрүк моонньоҕон хараххытынан көрүҥ эрэ.Ыраах да буолларгытын ыксалаһа охсун,улдьаа мэниктэр, уһук тэбэниттэр, оонньуулаах доҕоттоор,орто дойду оҕолоро.

Таҥха үтүө киэһэтигэр тиийэн кэлбиккитинэн итии истиҥ эҕэрдэ.Билигин бары ый курдук тураммыт, Таҥха Хаан алгыһын этэн- тыынан биэриэҕин.

Туску, Туску, Туску!

Таҥханы анааччы үс биһик төрдө.

Уон икки ыйга олордооччу

Кэрэ кэскили тэрийээччи.

Эргэ дьылы саҕалааччы.

Халлаантан тутулуктаах.

Сиртэн сибээстээх.

Саҥа сабаҕаланары сабаҕалааччы.

Инники хардыыны инньилээччи.

Таҥхаһыт Таҥха Хаан тойон бэттэх көрөн мичик гын.

ДОМ!ДОМ! ДОМ!

Ыытааччы:Оҕолоор, эһиэхэ билигин сүллүкүүн күүлэйдии кэлиэҕэ.

Кини орто дойдуга ойбонтон тахсаары сылдьар.Таҥха үтүө киэһэтин , Ороһуоспаны олус кэтэһэр. Ол эрэн тохтуу түһүөххэ эрэ. Харахпытын симиэххэ , чуумпуран олоруохха.Саргылаах Саҥа дьылга төннүөххэ. Көрсүөххэ , көрүөххэ, билсиэххэ Даайыс эмээхсини. Тугу гына сылдьарын, дьарыгын,үлэтин. Даайыс үлэтин хаһааммат, аһын хаһаанар. Маанылаах хаһаайка.

Арай көрбүппүт Даайыс эмээхсиммит ыллыы- туойа сылдьан , кэрэчээн харыйатын симии туран.( Дааайыс ырыа ыллыыр,охтон түһэр, сототун имэринээт , саҥарар)

Ыытааччы : Арай эмискэ эмээхсиммит атах тыастаах тибилийдэ, тиҥилэх тыастаахтык дибилийдэ, тиэрэ- түстэ оҕутта, сототун тосту түһээхтээтэ. Ол сытан саҥарар.

Даайыс: Абытай – халахай ,айака –дьөйөкө.Көмөлөһүҥ да, көрүҥ да . Атахпын өлөрдүм,сотобун тосту түстүм.Мэйиикэм эргийдэ, мэлийээри гынным. Олох оонньуу буолбатах.Халтаһам аһыйда, хараҕым ыарыйда.Кимим кэлэн көмөлөһүөй, кимим кэлэн өрөһүйүөй?

Куоскам – мааскам кэлэ о5ус.Саҥа дьылбын көрсүөм мин, эргэ дьылбын атаарыам.

Куоска-мааска: Нөрүөн – Нөргүй!

Маанылаах хаһаайкам тоҕо миигин ыҥырдыҥ?

Истэммин ,соһуйаммын ыраах да буолларбын,ыксаан- кыараан кэллим мин.

Эмээхсин: Үтүө киһи элбэх доҕордоох.Эйигин истиҥ доҕорбун өрүһүйдүн диэммин ,соһуччу ыҥырдым. Сотобун тосту түстүм. Куоскам – мааскам ,быыһаа, абыраа. Күн буол,ый буол.

Куоска- мааска:Көмөлөһүөм этэ ,хаһаайкам. Ол эрэн Саргылаах саҥа дьыллааҕы аскын- үөлгүн суһал туттунуулаах, сыыдам сырыылаах,сылдьара көстүбэт хороонньут кутуйах сиэҕэ.Сиэбэтин диэммин чолбон курдук харахпынан, сытыы, дэгиэ тыҥырахпынан кинилэри кэтиибин, түүннэри-күнүстэри манаһабын.Эр бэрдэ харабылбын. Сүрэҕим долгуйар , сүһүөҕим хамныыр. Олус эйигин аһынабын, ол эрэн өрүһүйбэппин.Ыксыыбын,ыксыыбын .( куоска ыксаан барар)

Эмээхсин : Чэ,кытаат чолбон харах. Супту түһэн, сулбус гын.Аспын- үөлбүн өрөһүй.

Ыытааччы:Эмээхсин куоската сулбурус гынар, бэйэтэ айманар.

Эмээхсин: Боотур,боотур кэл,кэл!

Боотур:Уруй – Айхал, хаһаайка! Ортотунан олуһун орто туруу дойдуну алыһын да аймаатыҥ. Туох айдаанын таһаардыҥ?Дүбдүр – дабдыр айаннатан, түөрэм –таарам үктэннэрэн , абыр- табыр ыҥырдыҥ?

Эмээхсин: Истиҥ Боотурум , көрөйөр –харайар, бэйэккэлээҕим.Көтүрдэр тииһим билэтэ, күүстээх – уохтаах түөрт атахтааҕым .Көмөлөс көрдөһөбүн,ааттаһабын абыраа.Сотобун тосту түстүм.

Боотур: Көмөлөһүөм этэ да, үөрбүт –көппүт, ибир –табыр үктэммит, иирбит, итирбит ороспуонньуктар аан дойдуга бааллар. Кыыһырабын- абарабын , тимир тириибин кэтэбин,киҥир – хаҥыр кэпсэппэккэ ,кири-куру эн тэлгэһэҕэр киллэрбэккэ сылдьабын. Кэтиир , маныыр буолабын , куруук көрө сылдьабын.

Эмээхсин: Чэ, доҕор Боотурум. Кэтээ,манаа тэлгэһэбин. Ыҥырдарбын эрэ ыраах да буолларгын, чуо- баачча доҕорум, чугас кэлэ охсооруй.Сулбу ыстанан биллээр, саарбахтаабакка сүүрэн кэлээр.( Боотур сур бөрөлүү ыстанар,эмээхсин бөтүүгүн ыҥырар)

Эмээхсин : Бөтүүкчээн, бөтүүкчээн, кыһыл көмүс тараахчаан кээл ,кээл көмөлөс.

Бөтүүкчээн: Аламай үтүө күнүнэн!Орто туруу дойдуга мааны хаһаайкабар туох аймалҕана ааҥнаата? Истибэккэ, ааһа турдахпына, сүөргүтэ бэрт буолаарай.

Эмээхсин: Туора – маары хаампакка ,лыҥкынас куоластаах, хахаарар бэйэлээх, араас өҥнөрүнэн оонньуур, кустук өҥө кутуруктаах ,кыһыл көмүс тараахтаах, солко бытыктаах бөтүүкчээним , сотобун өлөрдүм. Ыл, туруор,

өрөһүй!

Бөтүүкчээн: Көмөлөһүөм этэ да, кууруссаларым сымыыт баттаан, саҥа сылга эйигин сибиэһэй сымыытынан күндүлүөхтэрэ,сүрэххин сылаанньытыахтара.

Ол эрэн албын саһыл хотоммутун буулаата, аҕыс айдаан, ампаалы айманыы буоллубут. Кууруссаларбын илдьэ барыа, барыларын кыдыйыа.Көтөр –өҥүнэн, киһи –өйүнэн дииллэр.Тугу эрэ толкуйдаа, кими эмит ыҥыр дуу.

Эмээхсин: Аныгы дьалхааннаах үйэҕэ бэйэ аһылыга олус наада. Сип –сибиэһэй сымыыты сиир олус үчүгэй .Чэ, кытаат бара оҕус. Ахсаана биллибэт алдьархай ааҥныа, үксэ – дьүүлэ биллибэт үлүгэр үөскүө. Албын саһылыкааны көрө-истэ сырыт. Кууруссаларгар чугаһатыма.

Эмээхсин:Мааным, мааным барахсан кээл,кээл!

Мааны ( ынах):Уруй ! Туску! Кэпсии- ипсии, кэ5ийэ- чо5уйа турдахпына, суһал түргэнник тоҕо миигин ыҥырдыҥ?

Эмээхсин: Чэ,кукаам,мааны ына5ым. Көрдөһөбүн абыраа, ааттаһабын көмөлөс.Аан дойду ийэ сириттэн туруор эрэ эн миигин.

Мааны:Көмөлөһүөм этэ да,күөх оту сии турабын. Саҥа сылга эйиэхэ үрүҥ ас сиэтээрибин.Кымыс , сүөгэй, суорат бэрсээрибин.Күөх оту сиэтэхпинэ, үүтүм дэлэйиэ.

Эмээхсин:Ээ,мааным барахсан. Ыраа5ы өтө көрөҕүн.Эр бэрдэ,элик үтүөтэ эбиккин.Бэйи, билиҥҥи үйэҕэ үрүҥ аһынан бэйэни тэринэн, бэринэн олорор ордук.Үрүҥ аһы аһыаҥ – доруобай буолуоҥ!Чэ, кытаат !

Мааны: Бары миигин өйдөөх ынах дииллэр. УУ иһэ, иһэ хайгыыллар. Бардым, бардым.

Эмээхсин:Чэ, аны сибиинньэбин ыҥырыам.

Сибиинньэм- хоруунньам , кэл,кэл!

Сибиинньэ: Үтүө күнүнэн! Туохха миигин ыҥырдыҥ?Халтайга хаамарбын,олох сөбүлээбэт эбиппин.Халыҥ сыалаах буоламмын, хаамарбар олус ыарахан.Сор – муҥ бөҕөтүн көрсөбүн,аҕалаан ампаалык буолабын.

Эмээхсин: Быһаа-абыраа,сибиинньэм-хоруунньам.

Сибиинньэ: Уойан- тотон кыылбын дуо?Эйиэхэ элбэх ыалдьыттаах, эйиэхэ мааны хаһаайкабар ас дэлэгэйэ буолабын, тууһаан сииргэр эмис сыабын мунньуна сылдьабын.Булан,булан хаһыытаан ыҥырбыт кыылыҥ мин буолабын?Хайдах эйигин быыһыыбын, хайдах өрө туруорабын?Бар дьоннор сороҕор миигин сүрэҕэ суох үлэ чэпчэкитин,ас минньигэһин талаһар дииллэр.Сыабын хааһааммакка сылдьыам дуо? Аһыы- сии бардым.Аны күһүн эйиэхэ идэһэ буолуоҕум.

Эмээхсин:Чэ, кытаат! Сибиинньэм- хоруунньам , бар, уой-тот, сыаҕын мунньун. Минньигэс идэһэлээх буолуоҕум.( Сибиинньэ аа-дьуо тахсан барар)

Оҕусчаан,оҕусчаан, сытыы- хоодуот муосчаан кэл, кэл! Өрүһүй эрэ.

Оҕусчаан: Үтүө киэһэнэн! Халлааны хаххалаан,күнү күлүктээн,сири тибийэн эйиэхэ тиийэн кэллим.

Эмээхсин: Сотобун өлөрдөм,хараҕым хараарда ,сүнньүкэм ыарыйда. Быыһаа,абыраа.

Оҕус: Атас туһугар , атах тостор. Эйиигин киһилиэм дуо? Эйиэхэ көмөлөһүөм, атаххар туруоруом.

Эмээхсин: Махтал, эйиэхэ күүстээх уохтаах оҕусчааммар. Орто дойду дьонугар бөҕө тирэх буоларгынан.

Оҕусчаан: Эйиэхэ хаһаайкабар баҕарабын. Арҕааттан кэлбити аһатар, хотуттан кэлбити хоннорор, илинтэн кэлбити ириэрэр, соҕурууттан кэлбити сынньатар маанылаах хаһаайка буол.

Эмээхсин: Саппаҕырбыт санаам сайҕанарга дылы буолла. Сүбэлээбит сүбэҕин сүрэхпинэн сөбүлээтим, ис-испиттэн сэҥээрдим. Бииртэн бииргит муударай, толкуйдуургут тобуллаҕас.

Ыытааччы: Даайыс эмээхсин Саҥа Дьылы көрсүбүт, Ороһуоспаны көрсөр күнэ тиийэн кэлбит.

Арай эмискэ сүллүкүүн кэлэр.

Сүлүкүүн: Кулу – халы, бурум- барым, дылы-балы.

Эмээхсин: Ооо, татат. Туох абааһыта кэллэ? Чуур-чуур, бар. Сүрэҕим ыарыйда, сүһүөҕүм хамсаата.

Ыытааччы: Эмээхсин соһуйда, кыыһырда –абарда Кэтэриискэ ыстанна.

Сүллүкүүн: Эмээхсини куттаатым, соҕотох хааллым.

Кырачаан оҕолорго уһуйааҥҥа барыым. (көрдөөх ырыа тыаһыыр)

Үтүө күнүнэн оҕолор, мин сүллүкүүн буолабын. Таҥха алыптаах киэһээтигэр ойбонтон тахсабын. Куттанымаҥ миигиттэн, көрсүө сэмэй сүллүкүүммүн. Таҥха кэмигэр чуумпутук сылдьаарыҥ, таҥаскытын-сапкытын хомуна сылдьыҥ. Улахан кууллаахпын. Куһаҕаны оҥорбоппун, мэник оҕону сөбүлээбэппин.(Таҥха туһунан сэһэргиир,ойуулары көрдөрөр)

1.Буосканы таммалатыы.

2.Кинигэни ааҕыы.  
3. Хамыйаҕы быраҕыы.

4. Күлүк көрүү

5. Ойбон иһиллээһин.

6.Сылгылар кэпсэтиилэрин.

7. Үс атахтаах остуолу сүүрдүү

Ыытааччы: Сүллүкүүн,хата кэлэҥҥин уһуйааҥҥа оҕолору кытта өбүгэ оонньууларын оонньоо.

Сүллүкүүн: Оонньуохха – көрүлүөххэ ,быһый – сымса буолуохха.

1. Тоҕус былас суһуоҕу өрүү
2. Оҕустар харсыһыылара.
3. Оҕуруо тиһии.
4. Ат буолан сырсыы
5. Чөҥөчөк суулларыы.
6. Күлүк көрүнүү.

Оҕолор оонньоон бүппүттэрин кэннэ уот барар.

Таҥха Хаан киирэн кэлэр уонна саҥарар:

Уу ньамах сүллүкүүнэ, ойбоҥҥо киирэр бириэмэҥ чугаһаата. Кырачаан оҕолору кытта орой-мэник буолаҥҥын бэркэ оонньоотуҥ- көрүлээтиҥ.Кырачааннарга сөбүлэттиҥ.

Сүллүкүүн:Таҥха Хаан тойонуом, ойбоҥҥо киирэрбэр бэлэммин.

Таҥха Хаан:Оҕолоор, сиэри-туому тутуһуҥ. Таҥха кэмигэр айгыырдык, алыс мэниктээбэккэ,айдаарбакка,көрсүөтүк ,сиэрдээхтик,чуумпутук сылдьыҥ. Оҕолорум барахсаттар, кэлэр кэнчээри ыччаттарбыт чэгиэн- чэбдик сылдьыҥ.

Ыытаааччы: Оҕолоор,көрсүөххэ диэри. Таҥха Хааҥҥа махтаныҥ.